Il-Prim Ministru Joseph Muscat fisser il-laqgħa bejnu u l-Prim Ministru Taljan Matteo Renzi bħala waħda tajba u li matulha Malta u l-Italja jridu jfehmu lill-Ewropa li l-immigrazzjoni u l-Mediterran huma prijorità. F’laqgħa ta’ madwar nofs siegħa bejn iż-żewġ Prim Ministru ġew diskussa t-tkomplija tal-inizjattivi li ttieħdu fl-aħħar xhur bejn Malta u l-Italja, fosthom il-qasam tal-enerġija, il-ħolqien tax-xogħol, l-immigrazzjoni illegali u dak kollu li jolqot il-Mediterran. F’din il-laqgħa ngħad li l-immigrazzjoni u l-politika tal-Mediterran se jkunu prijorità għall-Italja bil-Prim Ministru Taljan Matteo Renzi jgħid lill-Prim Ministru Malti Joseph Muscat li l-Mediterran se jitqies bħala l-qalba tal-Ewropa waqt il-Presidenza Taljana tal-Unjoni Ewropea. Il-laqgħa bejn iż-żewġ kapijiet tal-Gvern saret ftit jiem biss wara l-ħatra l-Prim Ministru Renzi. Il-Prim Ministru Joseph Muscat qal li l-Italja, flimkien ma’ Malta u l-Greċja għandhom jibqgħu magħqudin fil-pressjoni li ssir fuq livell Ewropew dwar il-kwistjoni tal-immigrazzjoni llegali. Dr Muscat qal li din is-sena permezz tal-Presidenza tal-Greċja u l-Italja, il-kwistjonijiet tal-Mediterran u l-problemi relatati mal-immigrazzjoni illegali jistgħu ikunu fuq nett tal-aġenda Ewropea. Mistoqsi minn tvm.com.mt jekk saritx stedina lill-Prim Ministru Renzi biex iżur pajjiżna, Dr Muscat ikkonferma dan u qal li meta jżur pajjiżna, Renzi se jkun qed isib pajjiż li jinsab fuq quddiem nett fuq livell Ewropew. Qal li bla dubju se jsib pajjiż li qed iwettaq u li fuq livell Ewropew jinsab fost l-aqwa għaxra. Kien is-Sibt li għadda meta Renzi ħa l-ġurament tal-ħatra ta’ Prim Ministru u fforma kabinett ġdid. Fl-età ta’ 39 sena huwa l-iżgħar Prim Ministru li qatt kellha l-Italja. Renzi ħa post Enrico Letta li mexxa l-Italja għal għaxar xhur. L-impenji tal-Prim Ministru Malti f’Ruma jiġu fi tmiemhom s-Sibt filgħodu meta se jkun qed jattendi l-Kungress tal-Partit tas-Soċjalisti u Demokratiċi bi tħejjija għall-elezzjoni tal-Parlament Ewropew ta’ Mejju li ġej. Il-Kungress mistenni japprova l-manifest elettorali tal-Partit tas-Soċjalisti u Demokratiċi u li għalih qed jattendu fost oħrajn uffiċjali tal-amministrazzjoni u anke l-Ministru tal-Affarijiet Barranin Dr George Vella. Rapport: Brandon Pisani minn Ruma